Igaunijas studentu pavadoņu programma

Igaunijas studentu pavadoņu programma () ir 2008. gadā Tartu Universitātē aizsākta zinātnes un izglītības sadarbības programma. Tās mērķi ir veicināt kosmosa tehnoloģiju, inženierzinātņu un matemātikas attīstību, nodrošināt izglītības rīku zinātniskiem pētījumiem, kā arī dot iespēju studentiem iegūt praktisku pieredzi kosmisko aparātu izstrādē un citās ar kosmosa tehnoloģijām saistītās jomās. Papildu mērķi ir veicināt Igaunijas kosmosa un augsto tehnoloģiju izstrādes nozari, izglītojot speciālistus un izplatot zināšanas par kosmosa tehnoloģijām. Paredzēts, ka programma veicinās satelīttehnoloģiju nozīmi izglītībā, kā arī radīs plašākas sabiedrības interesi kosmosa pētniecībā.

Projekti 
 ESTCube-1 (2008–2014). Projekta laikā tika uzbūvēts un kosmosā palaists Igaunijas pirmais pavadonis ESTCube-1.
 ESMO (2010–2011). Dalība Eiropas Kosmosa aģentūras Mēness misijas izglītības projektā European Student Moon orbiter (ESMO). Igaunijas studenti piedalījās projekta B posmā.
 ESEO (2014–2020). No ESTCube-1 iegūtās pieredzes un lieliskajiem attēliem, Eiropas Kosmosa aģentūra noslēdza līgumu ar Tartu Observatoriju European Student Earth Orbiter (ESEO) kameras izstrādei.
 Kosmosa klubs Estronaudid (2008–2013). Sadarbībā ar interešu izglītības skolu HuviTERA tika izveidots kosmosa interešu klubs Estronaudid pamatskolas bērniem vecumā no 7 līdz 16 gadiem.
 ESTCube-2 (2014–). Sākotnēji pavadonis bija paredzēts Eiropas Savienības 7. pamatprogrammas projektā QB50. Projekta finansējuma neskaidrību dēļ tika nolemts, ka 2014. gadā turpināt to kā neatkarīgu pavadoņu projektu. ESTCube-2 paredzēts nogādāt kosmosā 2023. gada oktobrī.
 ESTCube-3. (2023–). Misija ir koncepcijas izstrādes procesā. Kosmisko aparātu plānots nogādāt Mēness orbītā.
 SUTS (2023–). Strateegiliste Uuenduste Test Satelliit ("Stratēģisko jauninājumu pārbaudes pavadonis") ir jaunākais izstrādes posmā esošais pavadonis Igaunijā, un pirmo reizi tas tiks izstrādāts kā universitāšu sadarbības projekts.

Sadarbība 
Kopš programmas uzsākšanas ir nodibināta starptautiska sadarbība starp Tartu Universitāti, Tartu Observatoriju, Tallinas Tehnisko universitāti, Igaunijas Aviācijas akadēmiju, Ventspils Augstskolu, Ālto Universitāti, Zviedrijas uzņēmumu NanoSpace un Vācijas Kosmosa aģentūru. Programmā piedalījušies studenti arī no Sarejas Universitātes Apvienotajā Karalistē, Starptautiskās kosmosa universitātes Francijā, Āhenes Universitātes Vācijā un Ālborgas Universitātes Dānijā. Starptautiskajā sadarbībā liela nozīme ir Somijas Meteoroloģijas institūtam, kas koordinēja derīgās kravas izstrādi ESTCube-1 misijai, Helsinku Universitātei, kas izstrādā E-Sail pavedienus, un Juvaskulas Universitātei, kas atbild par elektronu lielgabala izstrādi.

Bez ESTCube-1 programmā tiek gatavoti arī šādi projektu pieteikumi:
 QB50 projekts sadarbībā ar Ventspils Augstskolu, Slovēnijas Kosmosa zinātņu un tehnoloģiju izcilības centru un Zviedrijas uzņēmumu NanoSpace;
 Pilna mēroga E-sail tehnoloģijas testēšanas projekts ESAIL.

Atsauces

Skatīt arī 
 ESTCube-1
 Elektriskā saules vēja burāšana

Kosmiskie aparāti